I skydespil er du ofte afhængig af dine holdkammerater, men forestil dig så, at de kun er ude på at genere dig med dit køn.

Det har 33-årige Josephine Dahl oplevet flere gange.

Særligt husker hun en episode, hvor hendes holdkammerater omringede hende i et hjørne og lavede mærkelige bevægelser, der tydeligt havde seksuelle undertoner.

Hun ønsker egentligt bare at hygge sig med spillet, men bliver konstant forstyrret af sine mandlige medspillere, der kommer med lumre og sexistiske kommentarer.

- Når de opdager, jeg er kvinde, begynder de at lægge an på mig og spørge ind til personlige ting. Det er ærgerligt, det skal handle om køn, og at man ikke bare kan få lov til at spille og hygge sig uden hele tiden at få lumre kommentarer, siger hun.

Om 'Counter-Strike' 'Counter-Strike' er et skydespil, hvor et hold af terrorister kæmper for at begå en terrorhandling, og holdet af Counter-terrorister forsøger at forhindre det.

Det første 'Counter-Strike'-spil 'Counter-Strike' blev officielt udgivet i 2000, og siden er der blevet udgivet tre yderligere spil.

Skydespillet er i dag et af de mest populære esport-spil på verdensplan.

I øjeblikket er danske Astralis et af verdens bedste 'Counter-Strike'-hold, og de har tjent millioner af kroner gennem sponsorater og præmiepenge fra diverse sejre ved turneringer.

Er det mon det hele værd?

Josephine Dahl er vokset op med to brødre, der altid har spillet computer, og derfor har interessen for computerspil altid være der. Hun startede selv med at spille som helt lille, men da hun fyldte 18 år, blev hun hurtigt grebet af skydespillet 'Counter-Strike'.

Jeg kan godt få det fysisk dårligt, når de kommer med de her kommentarer. Josephine Dahl

Men upassende kommentarer og krænkende opførsel fra hendes mandlige medspillere ødelægger efterhånden oplevelsen og glæden ved spillet, fortæller hun.

- Jeg kan godt få det fysisk dårligt, når de kommer med de her kommentarer. Det gør lidt, at jeg stiller spørgsmålstegn ved, om det er det værd at spille eller ej, fortæller hun.